Karsten Hønge (SF), 2024-11-20:
SF støtter den forenkling og den fleksibilitet, der kan hjælpe borgerne, men vi vil samtidig have et skarpt blik på risikoen for, at kommunernes frihed går ud over de mest sårbare borgere i systemet.
For os skal der altid være fokus på, at forenklingen ikke skal gå ud over borgerne.
Vi ser positivt på de frihedsrettigheder, som lovforslaget giver kommunerne, og vi mener, at det er skridt i den rigtige retning at gøre systemet mere fleksibelt, men med fleksibiliteten følger altså også et ansvar.
For SF er det helt afgørende, at borgerne på tværs af landet mødes med en ensartethed og en værdighed i beskæftigelsessystemet.
Vi ønsker ikke et system, hvor man er afhængig af postnummeret for at få den nødvendige hjælp.
Vi er derfor nødt til undervejs at følge det og se, om der vil blive brug for en opstramning, så vi kan få en ensartet praksis, efter at loven er trådt i kraft.
Vi er enige i, at der skal være en forenkling af rehabiliteringsteamenes funktioner, men som også Danske Handicaporganisationer og FOA har påpeget, må det jo ikke ske på bekostning af de sygemeldte, der har brug for en helhedsorienteret og tværfaglig indsats.
Vi skal også sikre, at kommunerne har de rette kompetencer til at vurdere, hvornår sager kræver en tværfaglig behandling, og at den behandling rent faktisk også bliver givet.
Et andet centralt område, vi er nødt til at være opmærksomme på, er afskaffelsen af retten til mestringsforløb.
Som Fagbevægelsens Hovedorganisation og Danske Handicaporganisationer fremhæver, kan mestringsforløb være en vigtig støtte for mange sygemeldte.
I SF ønsker vi, at det skal være en ret til de borgere, der ønsker det.
Vi synes nemlig, det er vigtigt, at vi ikke taber de borgere, der har brug for støtte til at mestre deres hverdag for at komme tilbage til arbejdsmarkedet.
Det var et synspunkt, vi forfægtede under forhandlingerne, men det var der ikke flertal for.
Vi vil følge udviklingen nøje, og når loven evalueres undervejs, vil vi se på, om det måske ikke netop var mestringsforløbene, der kunne have gjort en forskel.
Vi ser også en risiko i forhold til den forenkling af visitationskategorierne, som foreslås.
FOA har med rette påpeget, at den forenkling kan medføre, at nogle borgere ikke får den nødvendige tværfaglige indsats, fordi deres behov overses i en mere strømlinet proces.
Vi støtter forenklingen, men vi kan jo ikke være helt sikre på, at det ikke sker på bekostning af de mest udsatte grupper, og det vil vi have et skarpt blik på.
Men SF er jo altså forligspart i det her, og vi bakker selvfølgelig op om de lempelser, der gør det muligt for kommunerne at undlade at tage kontakt til arbejdsgiverne i nogle tilfælde.
Men her deler vi lidt FOA's og Dansk Socialrådgiverforenings bekymring, og vi skal sikre, at kommunerne stadig tager ansvar i de tilfælde, hvor arbejdsgiveren har brug for vejledning om eksempelvis handicapkompenserende ordninger.
Vi støtter selvfølgelig lovforslaget, fordi det altså har potentiale til at forbedre sygedagpengesystemet, men vi må også insistere på, at loven implementeres med omtanke, og at de bekymringer, vi har rejst i dag, også på vegne af en række organisationer, bliver taget alvorligt.
Vi skylder borgerne et system, der både er fleksibelt og retfærdigt, og et system, der møder dem med respekt og værdighed, uanset hvor de bor, og hvilken situation de står i.
Som forligspart vil SF nøje følge udmøntningen af loven.
Vi støtter selvfølgelig lovforslaget.